Ifølge anklageskriftet låste drengen den 14-årige pige inde på et toilet, hvorefter han med trusler om vold forgreb sig seksuelt mod hende

En 16-årig afghansk dreng risikerer at blive udvist af Danmark, hvis han bliver dømt for at have voldtaget en kun 14-årig pige i et shopping-center i Esbjerg.

Voldtægten fandt angiveligt sted om aftenen den 31. marts på et toilet i shopping-centeret Broen.

Se også: To afghanere sigtet: 14-årige veninder voldtaget og forsøgt voldtaget i shopping-center

Senioranklager Britt Ankersø siger til Ekstra Bladet, at hun vil begære den 16-årige udvist, hvis han bliver dømt i henhold til anklageskriftet.

- Efter min opfattelse kan den tiltalte udvises, hvis han dømmes. Han er asylansøger og har ikke været i Danmark i mere end fem år, siger Britt Ankersø forud for retssagen, som begynder fredag ved Retten i Esbjerg.

Grov forbrydelse

Senioranklageren henviser til forbrydelsens grovhed og drengens personlige forhold.

- Efter min opfattelse er der tale om en meget grov forbrydelse, hvor den tiltalte risikerer flere års fængsel. Han har ikke familie her i landet, og hans familie bor i Afghanistan. Derfor vil jeg nedlægge en påstand om udvisning af Danmark og et indrejseforbud for bestandig, siger Britt Ankersø til Ekstra Bladet.

Ifølge anklageskriftet tvang den 16-årige dreng sit 14-årige offer ind i en toiletbås, mens han truede hende med vold. Han låste døren til toilettet, så pigen ikke kunne flygte.

Herefter trak han bukserne af pigen og tvang hende til både oralsex og vaginalt samleje på gulvet.

Ifølge anklageskriftet bad pigen ham om at stoppe.

Der er afsat fire retsdage

Den 16-årige var indledningsvis sammen med en 20-årig afghansk mand, som også var sigtet for at have have forsøgt voldtægt mod en anden 14-årig pige.

Politiet har dog valgt at droppe denne sigtelse.

Der er afsat fire dage til retsmøderne.

- Domsmandsretten skal blandt gennemse adskillige timers video-afhøringer af de to 14-årige piger og deres veninder.

Også den tiltaltes kammerat og en socialrådgiver er blandt vidnerne, oplyser senioranklager Britt Ankersø til Ekstra Bladet.

Der falder formentligt dom i sagen onsdag i næste uge.